L’espectacle de circ THE AUDITION, ajornat a principis d’octubre, arriba a l’Auditori de la Casa de Cultura
2025-07-24

L’espectacle de circ a l’aire lliure THE AUDITION, de la companyia Xa Teatre!, que va quedar ajornat la vesprada del 2 d’octubre per mal temps, ja té nova data per a la seua representació a Burjassot. La regidoria de Cultura ha reprogramat aquest espectacle familiar per a diumenge que ve, 8 de novembre, a les 12h, a l’Auditori de la Casa de Cultura.

Les persones que desitgen reservar la seua entrada, gratuïta, ja poden fer-ho mitjançant aquest formulari, allotjat en la Seu Electrònica de la web municipal, que estarà actiu fins al pròxim 5 de novembre, a les 23.59 i l’aforament màxim d’entrades ha quedat establit en 300 persones. Donades les circumstàncies actuals provocades per la COVID-19, els camps marcats amb un asterisc en el formulari s’han d’emplenar obligatòriament, atesa la legislació vigent i serviran per a una correcta ubicació de les localitats reservades en el recinte, atés el nombre d’entrades per unitats de convivència per a la seua ubicació.

L’àrea de Cultura de l’Ajuntament de Burjassot ha establit un protocol sanitari d’actuació en activitats culturals que, entre altres mesures, inclou l’ús obligatori de la màscara durant tota l’activitat o espectacle a partir dels 6 anys, la presa de temperatura i desinfecció de mans i calçat en les entrades als recintes, l’acomodació en seients preasignat, les eixides del recinte escalonades i segons les pautes i itineraris que marque el personal municipal responsable i distància social reglamentària, entre altres accions de prevenció.

“The Audition” és una peça còmica de circ i acrobàcia protagonitzada per Alba Blanco i Xavi Castelló. Tots dos integren la companyia valenciana de teatre-circ Xa! Teatre que produeix espectacles de xicotet format per a tots els públics.